ཡབ་མེས་དམ་པ་ཚོས་དཀའ་སྤྱོད་འབད་པས་སྒྲུབ་པའི་གསེར་མདོག་འཕྲོ་བའི་ནང་བསྟན་འདི་ཉིད་ཡུན་རིང་དུ་གནས་འདོད་པ་ཞིག་ཡིན་ཚེ།ཕྱག་འཚལ་སྐོར་གསོག་ཙམ་གྱིས་སྒྲུབ་ནུས་པ་གཏན་ནས་མིན་པར།རྟག་ཏུ་འཆད་རྩོད་རྩོམ་པའི་ལམ་དུ་བསྐྱོད་དེ་འཛིན་སྐྱོང་སྤེལ་གསུམ་བྱེད་དགོས་པས།སྔོན་བྱོན་དམ་པ་ཚོས་ཐོས་བསམ་སྒོམ་གསུམ་དང་འཆད་རྩོད་རྩོམ་གསུམ་གྱི་བྱ་བའི་མཛད་པ་རིང་མོ་ཞིག་གནང་ཡོད་ཅིང་།དྲིན་གསག་པར་དཀའ་བའི་མཛད་པ་དེས།ངེད་ཅག་གི་ལྟ་བའི་མིག་ཡོངས་སུ་ཕྱེས་ཏེ་གཞུང་ལུགས་རྒྱ་མཚོ་ལྟ་བུར་ཅི་འདོད་དུ་བགྲོད་ཆོག་པ་དེ་བྱུང་།དཔེ་དེབ་འདིའི་རྩོམ་པ་པོ་རང་ཉིད་ཀྱིས་སྔོན་བྱོན་དམ་པ་དག་གི་མཛད་པའི་བཞུད་ལམ་དུ་བསྐྱོད་དེ།གཞུང་ལུགས་ཀྱི་དོགས་གནད་མང་པོ་ཞིག་ལ་རང་གི་ལྟ་ཚུལ་དང་དཔྱད་འཇུག་དག་གིས་ནི།བསམ་གཞིགས་ཀྱི་སྒོ་མོ་གསར་དུ་འབྱེད་པའི་ཐབས་ཚུལ་གསར་པ་རེའང་ཅི་འདོད་དུ་བསྟེར་ཐུབ་པར་ཁོ་བོས་ཡིད་ཆེས་བྱེད་ཀྱི་ཡོད།